b'\n_START_ARTICLE_\nMe\xc4\x91ugorje\n_START_SECTION_\n\xc3\x85benbaringer og mirakler\n_START_PARAGRAPH_\nByen har siden 24. juni 1981 v\xc3\xa6ret centrum for verdenshistoriens l\xc3\xa6ngste fortl\xc3\xb8bende p\xc3\xa5st\xc3\xa5ede \xc3\xa5benbaring af Jomfru Maria. Byen er et pilgrimssted med cirka en million bes\xc3\xb8gende om \xc3\xa5ret._NEWLINE_De p\xc3\xa5st\xc3\xa5ede \xc3\xa5benbaringer fandt i starten angiveligt sted dagligt for i alt seks seere, der var i alderen 10-17 \xc3\xa5r ved den f\xc3\xb8rste \xc3\xa5benbaring. Siden skal de daglige \xc3\xa5benbaringer v\xc3\xa6re sluttet for tre seere, hvoraf de to nu angiveligt har en \xc3\xa5benbaring om \xc3\xa5ret, mens en tredje angiveligt har en \xc3\xa5benbaring en gang om m\xc3\xa5neden. De tre \xc3\xb8vrige seere fort\xc3\xa6ller, at Jomfru Maria fortsat \xc3\xa5benbarer sig for dem hver dag._NEWLINE_P\xc3\xa5 grund af de p\xc3\xa5st\xc3\xa5ede \xc3\xa5benbaringers helt us\xc3\xa6dvanligt lange tidsm\xc3\xa6ssige forl\xc3\xb8b har den uafh\xc3\xa6ngige naturvidenskab haft rig mulighed for at unders\xc3\xb8ge seerne p\xc3\xa5 en lang r\xc3\xa6kke omr\xc3\xa5der. Seerne har altid stillet sig frivilligt til r\xc3\xa5dighed for alle videnskabelige \xc3\xb8nsker om at unders\xc3\xb8ge dem. Neutrale og uafh\xc3\xa6ngige l\xc3\xa6ger, neurologer, psykologer og psykiatere fra f\xc3\xb8rst og fremmest Italien og Frankrig kunne allerede i 1983 udelukke samtlige kendte fejlkilder til p\xc3\xa5st\xc3\xa5ede \xc3\xa5benbaringer, heriblandt manipulation, fysisk eller psykisk sygdom, hallucination, guidet visualisering og l\xc3\xb8gn (seerne har ved flere lejligheder best\xc3\xa5et m\xc3\xb8det med en l\xc3\xb8gnedetektor, senest i slutningen af 1990\'erne; dette beviser dog ikke, at de ikke lyver)._NEWLINE_Medicinske og teologiske eksperter er efter sigende enige om, at de p\xc3\xa5st\xc3\xa5ede seere under \xc3\xa5benbaringerne befinder sig i den tilstand, der op igennem kirkehistorien er blevet kendt som \xc3\xa5ndelig ekstase. Det er en tilstand, hvor de ikke sanser andet omkring sig end synet af Jomfru Maria. Allerede i de tidlige \xc3\xa5r blev denne formodning bestyrket og senere bekr\xc3\xa6ftet, da de p\xc3\xa5st\xc3\xa5ede seere ikke reagerede p\xc3\xa5 at blive lyst direkte ind i ansigtet med selv meget st\xc3\xa6rke lamper under \xc3\xa5benbaringerne. Videnskaben p\xc3\xa5viste ogs\xc3\xa5, hvordan deres tilstand ikke \xc3\xa6ndrede sig, da man placerede en metalplade mellem den p\xc3\xa5st\xc3\xa5ede \xc3\xa5benbaring og deres \xc3\xb8jne: De p\xc3\xa5g\xc3\xa6ldende s\xc3\xa5 i stedet ud som om de s\xc3\xa5 direkte gennem pladen. I samme periode reagerede de heller ikke p\xc3\xa5 at blive stukket med n\xc3\xa5le under \xc3\xa5benbaringen.\n_START_SECTION_\nPavens skepsis\n_START_PARAGRAPH_\nDe p\xc3\xa5st\xc3\xa5ede \xc3\xa5benbaringer i Me\xc4\x91ugorje er samtidig angiveligt forbundet med en lang r\xc3\xa6kke dokumenterede mirakler, f\xc3\xb8rst og fremmest af medicinsk art, hvor uhelbredeligt syge er blevet helbredt fra den ene dag til den anden. Dokumentationen for disse mirakler er angiveligt signeret af uafh\xc3\xa6ngige l\xc3\xa6ger og andre videnskabsfolk, ligesom tusindvis af \xc3\xb8jenvidner har berettet om uforklarlige og overnaturlige f\xc3\xa6nomener, der har fundet sted i og omkring Me\xc4\x91ugorje.  _NEWLINE_Der er dog ogs\xc3\xa5 skeptikere inden for kirken. En pavelig udsending har angiveligt ikke kunnet f\xc3\xb8le noget specielt gudeligt ved byen. Derfor accepterer Vatikanet ikke Me\xc4\x91ugorje som pilgrimsted.\n_START_SECTION_\nUnder krigen i Bosnien-Hercegovina\n_START_PARAGRAPH_\nHelt s\xc3\xa6rlige mirakler skal have udspundet sig under den tre \xc3\xa5r lange, meget blodige bosniske borgerkrig, hvor serbiske styrker havde st\xc3\xa5ende ordrer til at j\xc3\xa6vne Me\xc4\x91ugorje med jorden. Uafh\xc3\xa6ngigt af hinanden fortalte adskillige serbiske piloter utvungent under kroatisk fangenskab, at de p\xc3\xa5 forskellig vis var ude af stand til at navigere deres fly og derfor m\xc3\xa5tte vende om, n\xc3\xa5r de fl\xc3\xb8j over Me\xc4\x91ugorje. Ved en anden lejlighed s\xc3\xa5 cirka 50 pilgrimme et serbisk fly smide en bombelast, der aldrig eksploderede, eftersom ingen af dem p\xc3\xa5 noget tidspunkt h\xc3\xb8rte noget brag. Ikke \xc3\xa9t menneske blev dr\xc3\xa6bt i Me\xc4\x91ugorje under krigen, hvis eneste d\xc3\xb8dsofre i byen var en ko, en h\xc3\xb8ne og en hund. Cirka 30 kilometer v\xc3\xa6k gik tusindvis af menneskeliv derimod tabt, da omr\xc3\xa5dets hovedby, Mostar, blev belejret og voldsomt beskudt af f\xc3\xb8rst serbiske og dern\xc3\xa6st kroatiske styrker._NEWLINE_De p\xc3\xa5st\xc3\xa5ede seere har gennem alle \xc3\xa5rene berettet, at de mener, at Jomfru Maria \xc3\xa5benbarer sig, fordi verden befinder sig i en dyb \xc3\xa5ndelig krise. De har fra f\xc3\xb8rste f\xc3\xa6rd og samstemmende opsummeret hendes p\xc3\xa5st\xc3\xa5ede budskab til, at b\xc3\xb8n er helt afg\xc3\xb8rende for menneskehedens fremtid, og at det desuden er n\xc3\xb8dvendigt at supplere b\xc3\xb8n med faste, kirkegang, skriftem\xc3\xa5l og l\xc3\xa6sning i Bibelen. If\xc3\xb8lge seerne er tiden med \xc3\xa5benbaringer en s\xc3\xa5kaldt "n\xc3\xa5dens tid", hvor hvert eneste menneske p\xc3\xa5 jorden b\xc3\xb8r s\xc3\xb8ge og finde Gud gennem de n\xc3\xa6vnte \xc3\xa5ndelige discipliner. Seerne p\xc3\xa5st\xc3\xa5r, at "n\xc3\xa5dens tid" ikke varer ved.\n_START_SECTION_\nDe 10 hemmeligheder\n_START_PARAGRAPH_\n\xc3\x85benbaringerne i Me\xc4\x91ugorje har if\xc3\xb8lge de p\xc3\xa5st\xc3\xa5ede seere ogs\xc3\xa5 et profetisk element. De fort\xc3\xa6ller, at Jomfru Maria vil betro eller allerede har betroet dem i alt 10 s\xc3\xa5kaldte hemmeligheder om fremtidige begivenheder. Heraf er nogle rent personlige, mens andre har at g\xc3\xb8re med lokale forhold. Atter andre har if\xc3\xb8lge seerne et regionalt sigte, mens yderligere andre af de p\xc3\xa5st\xc3\xa5ede betroede hemmeligheder har et klart globalt perspektiv._NEWLINE_Seerne har sagt, at de daglige \xc3\xa5benbaringer for hver enkelt af dem vil slutte, n\xc3\xa5r vedkommende f\xc3\xa5r betroet den tiende og sidste hemmelighed. Det er forel\xc3\xb8big angiveligt sket for tre af de seks, mens yderligere tre fort\xc3\xa6ller, at de kun kender 9 hemmeligheder og endnu mangler den sidste. De daglige \xc3\xa5benbaringer forts\xc3\xa6tter angiveligt derfor for denne gruppe._NEWLINE_Omkring de ti hemmeligheder knytter megen opm\xc3\xa6rksomhed sig til den p\xc3\xa5st\xc3\xa5ede seer Mirjana Dragi\xc4\x87evi\xc4\x87-Soldo (f\xc3\xb8dt 18. marts 1965), der fra start har berettet, at hun tre dage f\xc3\xb8r hver af sine ti fremtidige begivenheder skal fort\xc3\xa6lle verden, hvad der vil ske. Hun siger at det i praksis vil ske igennem en pr\xc3\xa6st, som hun udvalgte i 1982. Denne pr\xc3\xa6st er f\xc3\xb8dt i 1946. Hans alder er det eneste fingerpeg om, hvor langt verden endnu er fra, at Mirjana Dragi\xc4\x87evi\xc4\x87-Soldo l\xc3\xb8fter sl\xc3\xb8ret for sin f\xc3\xb8rste p\xc3\xa5st\xc3\xa5ede hemmelighed._NEWLINE_Mirjana Dragi\xc4\x87evi\xc4\x87-Soldo beretter, at hun j\xc3\xa6vnligt bliver betroet n\xc3\xa6rmere detaljer omkring sine hemmeligheder, n\xc3\xa5r hun angiveligt har sin m\xc3\xa5nedlige \xc3\xa5benbaring den 2. i hver m\xc3\xa5ned. Hun fort\xc3\xa6ller desuden, at Jomfru Maria lige s\xc3\xa5 j\xc3\xa6vnligt viser hende levende billeder som i en film, og at disse billeder knytter sig til begivenhederne. Tusindvis af tilskuere til hendes p\xc3\xa5st\xc3\xa5ede \xc3\xa5benbaringer ser derfor lige s\xc3\xa5 j\xc3\xa6vnligt, hvordan Dragi\xc4\x87evi\xc4\x87-Soldos ansigtsudtryk p\xc3\xa5 br\xc3\xb8kdele af et sekund kan \xc3\xa6ndre sig fra det fuldendt fredfyldte til at v\xc3\xa6re fortrukket i dyb sorg, smerte og r\xc3\xa6dsel._NEWLINE_Ikke mindst Dragi\xc4\x87evi\xc4\x87-Soldo har i hele perioden sagt, at de p\xc3\xa5st\xc3\xa5ede \xc3\xa5benbaringer i Me\xc4\x91ugorje er et anliggende, der vedkommer hvert eneste menneske p\xc3\xa5 jorden. Selvom hun aldrig har lagt skjul p\xc3\xa5 sin dybe bekymring for menneskeheden, har hun dog ogs\xc3\xa5 konsekvent sagt, at det enkelte menneske intet har at frygte af fremtiden, hvis han eller hun blot vil begynde at praktisere Jomfru Marias p\xc3\xa5st\xc3\xa5ede budskab til verden fra Me\xc4\x91ugorje, mens der endnu er tid._NEWLINE_Den p\xc3\xa5st\xc3\xa5ede seer Marija Pavlovi\xc4\x87-Lunetti (f\xc3\xb8dt 1. april 1965) har siden 1987 modtaget og videregivet hvad hun betegner som Jomfru Marias m\xc3\xa5nedlige budskab fra Medjugorje til verden p\xc3\xa5 den 25. dag i hver m\xc3\xa5ned. F\xc3\xa5 timer efter, at Pavlovi\xc4\x87-Lunetti beretter om det p\xc3\xa5st\xc3\xa5ede modtagne budskab, er det oversat til alle verdens hovedsprog og spredt til millioner af mennesker p\xc3\xa5 alle kontinenter.'